Kravica (vodopad)
Kravica je vodopad udaljen 3 km nizvodno od Vitaljine, u Studencima blizu Ljubuškog. Formiran je radom sedronosne rijeke Trebižat. Visina se kreće od 26 do 28 m, s vodenim amfiteatrom ispod vodopada prečnika 120 m. Preko sedronosnog sloja od dna do vrha vodopada izrasli su trava, mahovina, alge i lišajevi. Uz vodopad su nikle konopljika, smokve i topole. Nekad su uz vodopad bili aktivni mnogobrojni mlinovi i stupe za valjanje sukna. Sedrena područja oko Kravice spadaju u geološke spomenike prirode Bosne i Hercegovine. Osim Kravice, na Trebižatu je i vodopad Koćuša. Vlasnik vodopada bio je čuveni ljubuški veleposjednik, vakif i dobrotvor Zaim-beg Selimić.